EUROOPAN KOMISSIO Bryssel 2.12.2015 COM(2015) 624 final KOMISSION TIEDONANTO EUROOPAN PARLAMENTILLE JA NEUVOSTOLLE Euroopan turvallisuusagendan täytäntöönpano:

EU:n toimintasuunnitelma ampuma-aseiden ja räjähteiden laittoman kaupan ja käytön torjumiseksi



1.JOHDANTO Komissio hyväksyi 28. huhtikuuta 2015 Euroopan turvallisuusagendan, jossa todettiin tarve lujittaa ampuma-aseita koskevaa oikeudellista kehystä ja torjua niiden laitonta kauppaa. Lisäksi siinä korostettiin, että on tarpeen rajoittaa terroristiverkostojen mahdollisuuksia saada ja käyttää vaarallisia aineita, kuten räjähteitä. Neuvosto kehotti Euroopan turvallisuusagendan pohjalta 8. lokakuuta 2015 jäsenvaltioita, komissiota, Europolia ja Interpolia tehostamaan ampuma-aseiden laittoman kaupan torjumista koskevien keinojen käyttöä. Ampuma-aseiden laiton kauppa on osa järjestäytyneiden rikollisryhmien ydinliiketoimintaa. Muiden laittoman kaupan muotojen, kuten huumausaineiden kaupan, ohella se on niille tärkeä tulonlähde. Ampuma-aseet edistävät muita rikollisuuden muotoja, ja niitä käytetään uhkailuun, pakottamiseen ja jengiväkivaltaan. Järjestäytyneen rikollisuuden lisäksi kuluneen vuoden hirvittävät terrori-iskut ovat osoittaneet, että on välttämätöntä tukkia ampuma-aseiden ja räjähteiden saantikanavat. Pariisin ja Kööpenhaminan terrori-iskut sekä Thalys-junaan kohdistunut iskuyritys ovat tuoneet selvästi esiin sen, että terroristiverkostot saavat aseita ja räjähteitä järjestäytyneiden rikollisverkostojen ja pimeiden markkinoiden kautta. Tässä yhteydessä on ratkaisevan tärkeää, että EU ja erityisesti jäsenvaltiot tehostavat toimiaan torjuakseen ampuma-aseiden laittoman kaupan ja räjähteiden käytön unionin sisäiselle turvallisuudelle aiheuttamaa vakavaa uhkaa. Komissio hyväksyi 18. marraskuuta 2015 joukon lainsäädäntötoimenpiteitä ampuma-aseiden valvonnan tehostamiseksi Euroopan unionissa. Seuraavana askeleena on oltava operatiivisen yhteistyön kehittäminen EU:n tasolla jäsenvaltioiden kesken ja kolmansien maiden kanssa. Tässä tiedonannossa esitetään Euroopan turvallisuusagendan täytäntöönpanemiseksi tarvittavat täsmälliset toimet ampuma-aseiden ja räjähteiden laittoman kaupan alalla. Se perustuu osaltaan myös EU:n toimintapoliittisten sykliin kuuluvaan operatiiviseen toimintasuunnitelmaan. 2.Laittomien ampuma-aseiden ja räjähteiden saannin rajoittaminen EU:n tasolla voimassa olevasta lainsäädännöstä huolimatta ampuma-aseita, räjähteitä ja räjähteiden lähtöaineita on edelleen saatavilla liian helposti. Niiden saantia laittomien kanavien kautta koskeva ongelma on muuttunut vielä monimutkaisemmaksi, kun aseita on saatavissa internetissä. On tarpeen laatia kokonaisvaltainen lähestymistapa, jolla tuetaan tehoiskua ampuma-aseiden ja räjähteiden laitonta kauppaa ja käyttöä vastaan samalla kun turvataan ampuma-aseiden laillinen kauppa ja kemiallisten aineiden laillinen käyttö. Paremman tiedustelutilannekuvan muodostaminen Näiden uhkien johdosta toteutettavan tehokkaan lainvalvonnan lisäämiseksi ja vauhdittamiseksi on olennaisen tärkeää muodostaa parempi tiedustelutilannekuva ampuma-aseiden laittomasta kaupasta ja räjähteiden käytöstä sekä niiden tarkoituksenvastaisesta siirrosta pois laillisilta markkinoilta, ja parantaa nykyisiä tilastollisia ja analyyttisiä välineitä kansallisella ja EU:n tasolla. Tätä varten kaikkien asianomaisten sidosryhmien olisi toteutettava seuraavia jatkotoimia: 1. Komissio kehottaa kaikkia jäsenvaltioita perustamaan toisiinsa kytköksissä olevia, ampuma-aseita koskevia kansallisia yhteyspisteitä laitonta ampuma-asekauppaa koskevan asiantuntemuksen kehittämiseksi ja analyysien ja strategisen raportoinnin parantamiseksi erityisesti yhdistämällä ballistista tietoa koskevan ja rikostiedustelun käyttö . 2. Laittoman kaupan verkostojen laajentuessa Euroopan ulkopuolelle komissio tekee yhteistyötä Yhdistyneiden kansakuntien huumeiden ja rikollisuuden torjunnasta vastaavan järjestön (UNODC) kanssa, mikä on olennaisen tärkeää, jotta voidaan kehittää kansainvälisesti yhdenmukaistettua tiedonkeruuta, kartoittaa säännöllisesti ampuma-aseiden maailmanlaajuisen laittoman kaupan reittejä EU:hun ja toimittaa tiedot kaikkien jäsenvaltioiden lainvalvontaviranomaisten saataville. 3. Vuoden 2016 operatiivisen toimintasuunnitelman mukaisesti Europolin olisi vahvistettava toimiaan, jotka koskevat laitonta verkkokauppaa ja laillisen kaupan kiertämistä, ja hyödynnettävä myös internetsisällöstä ilmoittamista käsittelevää yksikköään mahdolliseen ampuma-aseiden, räjähteiden ja räjähteiden lähtöaineiden laittomien lähteiden seurantaan. 4. Europol jatkaa sidosryhmiltä saatujen arviointien perusteella ampuma-aseisiin liittyvien tiedustelutietojen ja muiden tietojen keruun kehittämistä, myös laittomasta kaupasta, takavarikoiduista ja varastetuista ampuma-aseista sekä toimintatavoista. Tarkoituksena on tuottaa oikea-aikaisesti tietotuotteita ja/tai ennakkovaroitusilmoituksia sekä päivitetty uhka-arvio, joka kattaa muun muassa ampuma-asemessut ja EU:ssa toimivat pikakuljetuspalveluyritykset. Europolin on asetettava nämä asiakirjat kaikkien jäsenvaltioiden kansallisten lainvalvontaviranomaisten saataville. 5. Komissio aikoo jatkossakin myöntää rahoitustukea erityisesti hankkeisiin, joilla on laaja soveltamisala ja vahvat tiedonkeruuvaikutukset. Valmistautuminen uusiin uhkiin ja riskeihin Järjestäytyneen rikollisuuden verkostojen ja terroristiverkostojen tiedetään kehittyvän nopeasti ja hyödyntävän teknologisia innovaatioita. Sen vuoksi komissio pyrkii yhdessä ampuma-ase- ja kemianteollisuuden, asiaankuuluvien kansallisten lainvalvontaviranomaisten ja Europolin kanssa arvioimaan tekniikan edistysaskeleiden mahdollista vaikutusta ampuma-aseiden ja räjähteiden saatavuuteen sekä määrittämään mahdollisia turvallisuusaukkoja.

Samaan aikaan kykyä reagoida nopeasti uusiin uhkiin (esim. 3D-tulostus) olisi vahvistettava. Tulliviranomaiset hiovat EU:n ulkorajalla yhteistyössä muiden lainvalvontaviranomaisten kanssa (Europolilta ja muista tiedonanalysointijärjestelmistä kerättyjen tietojen perusteella) nykyisiä tullin yhteisiä riskien arviointiperusteita, jotta ne saadaan kohdennettua tarkemmin aseiden ja ampuma-aseiden laittomaan kauppaan. Räjähteiden turvallisuuden parantaminen Nykyinen EU:n toimintasuunnitelma räjähdeturvallisuuden parantamiseksi hyväksyttiin vuonna 2008. Useimmat toimista on nyt toteutettu komission, EU:n jäsenvaltioiden, Europolin, tutkimuslaitosten ja yksityisen sektorin välisellä yhteistyöllä. Edistys on ollut merkittävää, ja jäsenvaltiot ovat korostaneet erityisesti sitä, että tietojenvaihdon parantamiseen ja hyvien toimintatapojen vaihtamiseen, yhdenmukaisten standardien ja menettelyjen kehittämiseen sekä räjähteisiin liittyvään tutkimuksen ja koulutuksen tukemiseen tähdänneet toimet ovat tuottaneet lisäarvoa. Toimintasuunnitelman keskeinen saavutus oli räjähteiden lähtöaineiden markkinoille saattamisesta ja käytöstä annetun asetuksen (EU) N:o 98/2013 hyväksyminen. Asetus tuli voimaan 2. syyskuuta 2014, ja sen avulla voidaan torjua terroritekoja estämällä pommien valmistuksessa tarvittavien materiaalien saanti ja mahdollistamalla epäilyttäviä liiketoimia ja muita tapahtumia koskevan poliisitutkinnan toteuttaminen varhaisessa vaiheessa. Sen vuoksi on ensisijaisen tärkeää varmistaa kiireellisesti sen täysimääräinen täytäntöönpano jäsenvaltioissa ja tehostaa lähtöaineiden valvontaa uhkien kehittyessä. Tämä toteutetaan seuraavien keskeisten toimien avulla: 1.Komissio edistää yhdenmukaisten toimenpiteiden toteuttamista eri puolilla EU:ta sekä seuraavanlaisia käytäntöjä: a) rajatylittävä tietojenvaihto kansallisten yhteyspisteiden välillä sen varmistamiseksi, että lainvalvontaviranomaiset kaikissa asianomaisissa jäsenvaltioissa ovat tietoisia epäilyttävistä tapahtumista; tähän käytetään jo olemassa olevaa Europolin alustaa kuten Euroopan pommitietojärjestelmää (EBDS), ja b) lainvalvontaviranomaisten harjoittama laaja ja järjestelmällinen lähtöaineiden myyntiä internetissä koskeva seuranta, sekä toimet, joilla rajoitetaan niiden saantia nykyisestä. 2.Komissio kehittää edelleen myös osallistumistaan lähtöaineiden toimitusketjun hallintaan laatimalla ja tekemällä tunnetuksi ohjemateriaalia, jossa opastetaan hyvien toimintatapojen käyttöön kemianteollisuuden ja vähittäiskaupan alalla ja muilla asiaankuuluvilla aloilla. 3.Komissio vauhdittaa työtään, jotta asetuksen tarkistus voitaisiin esittää vuonna 2016, ja pohtii tiukempien toimenpiteiden tarvetta, kuten uusien uhkaa aiheuttavien aineiden sisällyttämistä asetukseen, asetuksen soveltamisalan laajentamista kattamaan ammattimaiset käyttäjät, vaatimusta loppukäyttäjien liiketoimista ilmoittamisesta ja valmistajien, vähittäismyyjien ja maahantuojien rekisteröinnistä, viennin rajoittamista ja valvontaa, verkkokauppaa ja itsepalveluun perustuvia maksupäätteitä koskevien rajoitusten lisäämistä ja roolin luomista tulliviranomaisille. Henkilöstön asianmukainen turvallisuustutkinta on erittäin tärkeää, jotta voidaan ehkäistä vaarallisten kemikaalien laiton välitys, väärinkäyttö ja laiton saanti. EU:n jäsenvaltioiden kesken ei ole olemassa yhteisiä turvallisuustutkintaa koskevia vähimmäisvaatimuksia eikä menettelyjä, jotka koskisivat räjähteiden toimitusketjussa ja muilla turvallisuuden kannalta arkaluonteisilla aloilla työskentelevän henkilöstön rekrytointia ja koulutusta, ja komissio harkitsee, tarvitaanko asiassa EU:n toimia. Toteutettavat toimet: parannetaan olemassa olevia tilasto- ja analyysivälineitä ja kehitetään kansallisen tason arviointeja ampuma-aseiden liikkeistä ja niiden saatavuudesta ja asetetaan etusijalle EU-tason tiedonvaihto; Europolissa laaditaan EU:n laajuisia analyysituotteita, ja ottaen huomioon tiiviit yhteydet terrorismiin, lisätään internetsisällöstä ilmoittamista käsittelevän yksikön valvontatehtävää; UNODC:ssa kartoitetaan maailmanlaajuisen ampuma-aseiden laittoman kaupan reittejä EU:hun; tehdään yhteistyötä kumppanien kanssa ampuma-aseiden laitonta kauppaa koskevan tietämyksen parantamiseksi muun muassa laittomasta verkkokaupasta ja laillisen kaupan kiertämisestä; parannetaan kaikkien EU:n laajuisten ja kansallisten analyysituotteiden saatavuutta kaikille jäsenvaltioiden valvontaviranomaisille; jatketaan rahoitustuen myöntämistä erityisesti hankkeisiin, joilla on laaja soveltamisala ja vahvat tiedonkeruuvaikutukset; arvioidaan teknologisista innovaatioista, kuten 3D-tulostuksesta aiheutuvia riskejä; parannetaan räjähteiden turvallisuutta panemalla täysimääräisesti täytäntöön räjähteiden lähtöaineita koskeva asetus ja aikaistetaan lähtöaineita koskevan asetuksen tarkistamista vuodelle 2016; arvioidaan tarvetta yhdenmukaistaa turvallisuustutkintaa koskevia vaatimuksia ja menettelyjä EU:n tasolla. 3.OPERATIIVISEN YHTEISTYÖN LISÄÄMINEN Euroopan turvallisuusagendassa korostetaan kiireellistä tarvetta parantaa operatiivista yhteistyötä jäsenvaltioiden viranomaisten välillä. On ehdottoman tärkeää käyttää saatavilla olevaa asiantuntemusta ja tarjota asianmukaista koulutusta lainvalvontaviranomaisille ja muille asiaan liittyville virastoille ja asiantuntijoille jäsenvaltioissa. Tässä yhteydessä olisi hyödynnettävä lainvalvontaviranomaisten ja asiantuntijoiden verkostojen koko potentiaalia . Rajatylittävän operatiivisen yhteistyön lisääminen Ampuma-aseita koskeva operatiivinen toimintasuunnitelma sisältää jo suurimman osan näistä toimista. Ne koskevat muun muassa yhteisen toiminnan päiviä ja tiedustelutietoihin perustuvia toimia laittoman kaupan harjoittajia ja keskeisiä mahdollistajia vastaan (esim. lailliset liiketoiminta-alat tai pikakuljetuspalveluyritykset). Laittoman ampuma-asekaupan torjumisessa tärkeässä asemassa on myös oikeudellinen yhteistyö kansallisten viranomaisten välillä. Viime vuosina Eurojust on osallistunut useisiin merkittäviin tapauksiin, jotka ovat liittyneet erityisesti muihin rikoksiin, kuten laittomaan huumekauppaan. Internetin (avoimen ja pimeän internetin) kautta tapahtuvien laittomien ampuma-aseiden toimitusten estäminen Järjestäytyneiden rikollisryhmien ja terroristien mahdollisuus hankkia ampuma-aseita, niiden osia ja komponentteja ”avoimen” tai ”pimeän” internetin kautta on heikkous, johon on puututtava kiireellisesti. Olisi toteutettava seuraavia toimia: 1.Ampuma-aseita koskevan operatiivisen toimintasuunnitelman täysimääräisen täytäntöönpanon lisäksi komissio kehottaa jäsenvaltioita perustamaan ampuma-aseiden, niiden osien ja komponenttien sekä räjähteiden internetissä tapahtuvan laittoman kaupan havaitsemiseen keskittyviä kybervalvontaryhmiä tai keskittämään olemassa olevien ryhmien suorittama valvonta kyseiseen toimintaan. 2.Europol tukee jäsenvaltioiden operaatioita ja tutkimuksia Onymous- ja Darkode- operaatioista saatujen kokemusten perusteella tarjoamalla käyttöön operatiivisia analyysejä, koordinointia ja asiantuntemusta, erityisesti pitkälle erikoistuneen teknisen ja digitaalisen rikosteknisen tutkinnan tukivalmiuksien kautta, ja hyödyntämällä täysimääräisesti tietoverkkorikollisuutta torjuvan yhteisen toiminnan työryhmän (Joint Cybercrime Action Taskforce, J-CAT ) työtä. 3.Europol laatii myös välineistön online-tutkintoja varten, erityisesti yhteistyössä Yhdysvaltojen alkoholi-, tupakka-, ampuma-ase- ja räjähdeasioita käsittelevän viranomaisen kanssa (US Bureau of Alcohol, Tobacco, Firearms and Explosives).

4.Koska yksityinen sektori omistaa suurimman osan internetin infrastruktuurista ja ylläpitää sitä, komissio aikoo sisällyttää ampuma-aseiden, niiden osien tai komponenttien ja räjähteiden laittoman kaupan ehkäisemisen ja havaitsemisen nykyisiin kumppanuuksiinsa yksityisen sektorin kanssa . Räjähteiden EU:n sisällä liikkumisen tehokkaampi valvonta Räjähteiden valvonta- ja suojelujärjestelmä (SCEPYLT) mahdollistaa räjähteiden EU:n sisällä tapahtuvien siirtojen sähköisen hyväksynnän, minkä myötä räjähteiden liikkumista Euroopassa voidaan valvoa nopeammin ja helpommin. Tulevaisuudessa sitä voitaisiin käyttää myös jäljitettävyyttä edistävänä välineenä tukemassa tunnistus- ja jäljitystoimia. Räjähteiden valvonnan tehostamiseksi komissio kannustaa jäsenvaltioita kytkeytymään tähän järjestelmään ja käyttämään sitä täysimääräisesti. Ampuma-asedirektiivin tarkistusta koskevan 18. marraskuuta 2015 esitetyn ehdotuksen mukaisesti komissio arvioi yksityiskohtaiset säännöt, jotka koskevat järjestelmää tietojen vaihtamiseksi ampuma-aseiden siirroista EU:n sisällä, ottaen huomioon asiaankuuluvat EU:n nykyiset tietojärjestelmät ja välineet. Tämän järjestelmän olisi varmistettava yhteys tietoja toimittavien ja niitä vastaanottavien jäsenvaltioiden välillä, jotta sisäisistä siirroista saataisiin turvallisempia ja pystyttäisiin parantamaan aseiden ja ampumatarvikkeiden jäljitettävyyttä. Jotta voitaisiin parantaa jäsenvaltioiden sisällä ja välillä tapahtuvien laillisten ampuma-aseiden siirtojen jäljitettävyyttä, komissio selvittää mahdollisuutta kieltää käteismaksujen käyttö yksityishenkilöiden myydessä tai hankkiessa ampuma-aseita tai ampumatarvikkeita. EU:n ulkorajojen valvonnan tehostaminen Vaikka laittomien ampuma-aseiden ja räjähteiden laittoman kaupan lähteet ovat erilaisia, ulkorajoilla tehtävät tarkastukset sekä poliisi- ja tulliyhteistyö on edelleen ensiarvoisen tärkeitä. Komissio kehottaa jäsenvaltioita toteuttamaan ulkorajoilla tavaroihin kohdistuvia riskiperusteisia tarkastuksia niin rahtiliikenteessä (esim. kontit) kuin matkustajaliikenteessäkin (esim. autot ja matkatavarat). Tätä varten komissio ehdottaa, että EU:n ulkorajoilla aletaan jäsenvaltioiden kanssa soveltaa kohdennettua tullivalvontaa ampuma-aseiden, ja niin pitkälle kuin mahdollista, myös räjähteiden, laittoman kaupan torjumiseksi. Komissio vauhdittaa kaikkien sellaisten turvallisuuteen liittyvien toimien täytäntöönpanoa, jotka sisältyvät tullialan riskienhallintaa koskevaan strategiaan ja toimintasuunnitelmaan , ja jäsenvaltioiden olisi edistettävä vastaavasti omia toimiaan. Rikollisten ja terroristien käyttämien ampuma-aseiden jäljittäminen Ampuma-aseiden jäljittäminen on olennainen osa ampuma-aseisiin liittyvien rikosten tutkimista ja lisätietojen saamista laittomien ampuma-aseiden kanavista. Se on ratkaisevan tärkeää myös räjähteiden ja räjähteiden lähtöaineiden saatavuuden vaikeuttamisen onnistumisen kannalta. Jos nykyisellään vähäisiä mahdollisuuksia jäljittää ampumatarvikkeita saataisiin parannettua, myös siitä olisi hyötyä tutkimusten kannalta. Komission ehdottamassa ampuma-asedirektiivin tarkistuksessa säädetään ampuma-aseiden merkitsemistä koskevat yhteiset säännöt laillisesti omistettujen tai maahantuotujen ampuma-aseiden jäljitettävyyden parantamiseksi. Komissio aikoo myös jatkossa antaa täyden tukensa Euroopan ampuma-aseasiantuntijoiden työryhmän toiminnalle, jonka tarkoituksena on laatia käsikirja laittomien ampuma-aseiden jäljittämiseksi ja seuraamiseksi. Käsikirja perustuu kansainväliseen jäljittämisvälineeseen ja Yhdistyneiden kansakuntien pienaseita ja kevyitä aseita koskevien kansainvälisten valvontanormien (ISACS) mukaisesti kehitettyihin kansainvälisiin parhaisiin käytänteisiin, ja se jaetaan kaikille jäsenvaltioiden lainvalvontaviranomaisille. Jäljittämistä koskeviin ohjeisiin ja sääntöihin voisi kuulua velvollisuus laatia raportteja Europolille kansainvälisten jäljittämispyyntöjen helpottamiseksi. Koulutuksen kehittäminen Koulutus on keskeisessä asemassa pyrittäessä lisäämään asiantuntemusta ja sen myötä parantamaan EU-yhteistyötä. Tehokas ja yhdenmukainen valvonta ulkorajoilla edellyttää myös parhaiden käytänteiden, asiantuntemuksen ja tiedon vaihtoa käytännössä. CEPOL jatkaa toimintaansa tällä alalla ja suorittaa puuteanalyysin tämänhetkisten koulutustarpeiden yksilöimiseksi. Tämä voisi johtaa ampuma-aseita ja räjähteitä koskevien yhteisten koulutussuunnitelmien laatimiseen kaikkia jäsenvaltioiden asiantuntijoita varten yhteistyössä eurooppalaisen räjähteiden raivausverkoston (EEODN) kanssa. CEPOL harkitsee myös koulutustoimien kehittämistä kolmansien maiden ampuma-aseasiantuntijoiden kanssa. Innovatiivisten havaitsemisvälineiden kehittäminen Komission vuonna 2014 antamassa riskien havaitsemista koskevassa tiedonannossa korostettiin, että tehokas uhkien havaitsemisstrategia voidaan saada aikaan ainoastaan, jos otetaan asianmukaisesti huomioon uhkaa aiheuttavat aineet ja ympäristö (lentoliikenne, julkiset alueet, urheilutilaisuudet, kaupunkiliikennealueet ym.). Vaikka siviili-ilmailun alalla on tarkkoja standardeja uhkien havaitsemista koskevia teknologioita ja prosesseja varten, sellaisia ei ole laadittu muita julkisia tiloja (urheilutapahtumat, muut liikennemuodot ja kriittinen infrastruktuuri) varten. Lisätoimia tarvitaan sekä havaitsemisteknologian käytön suhteen että käytön yhdenmukaistamiseksi. Komissio käynnisti vuonna 2012 ohjelman, johon kuului havaitsemistestejä erilaisissa operatiivisissa ympäristöissä (lentoasemat, kriittinen infrastruktuuri, julkiset rakennukset ja tapahtumat, kuten jalkapallon EM-kisat Puolassa vuonna 2012). Edellä mainittujen toimien pohjalta komissio arvioi, onko mahdollista perustaa uhkien havaitsemiseen liittyvä EU:n yhteistyörakenne, joka koostuisi komission ja jäsenvaltioiden asiantuntijoista ja jolla luotaisiin räjähteiden ja ampuma-aseiden havaitsemisen alalle valmiuksia kehittävä ja tukea tarjoava ohjelma. Tällainen yhteenliittymä voisi aluksi keskittyä tuen tarjoamiseen lainvalvontaviranomaisille ja asiaankuuluville yksiköille jäsenvaltioissa ja laajentaa toimintaansa edelleen tarvittaessa. Toteutettavat toimet: lisätään rajatylittävää yhteistyötä seuraavilla tavoilla: oampuma-aseita koskeva operatiivinen toimintasuunnitelma pannaan täytäntöön täysimääräisesti; olisätään yhteistyötä laittomien ampuma-aseiden verkkotarjonnan vaikeuttamiseksi (avoin ja pimeä internet); oarvioidaan yksityiskohtaiset säännöt, jotka koskevat järjestelmää tietojen vaihtamiseksi ampuma-aseiden siirroista EU:n sisällä, ottaen huomioon asiaankuuluvat EU:n nykyiset tietojärjestelmät ja välineet; oselvitetään mahdollisuutta kieltää käteismaksujen käyttö yksityishenkilöiden myydessä tai hankkiessa ampuma-aseita tai ampumatarvikkeita; otehostetaan EU:n ulkorajoilla suoritettavaa valvontaa toteuttamalla tavaroihin kohdistuvia riskiperusteisia tarkastuksia ja aloittamalla kohdennetun tullivalvonnan soveltaminen; tehostetaan ampuma-aseiden jäljittämistä laatimalla Euroopan ampuma-aseasiantuntijoiden työryhmän yhteydessä käsikirja laittomien ampuma-aseiden jäljittämiseksi ja seuraamiseksi; kehitetään ampuma-aseita ja räjähteitä koskevia yhteisiä koulutussuunnitelmia; kehitetään innovatiivisia havaitsemisvälineitä; toteutetaan yhteisiä operatiivisia toimia, joihin osallistuvat kaikki asiaankuuluvat lainvalvontaviranomaiset.

4.Operatiivisten tietojen keruun ja jakamisen parantaminen nykyisten välineiden optimaalisen käytön avulla Euroopan turvallisuusagendassa korostettiin kiireellistä tarvetta hyödyntää täysipainoisesti nykyisiä välineitä, joita unioni antaa jäsenvaltioiden käyttöön tiedonvaihdon helpottamiseksi kansallisten lainvalvontaviranomaisten välillä. Jäljellä olevat kriittiset aukot voivat edellyttää täydentävien EU:n välineiden käyttöönottoa, mutta samalla on varmistettava tehokas yhteentoimivuus nykyisten järjestelmien kanssa. Teknisen yhteenliitettävyyden lujittamisen tarve korostuu siinä, että eri lainvalvontaviranomaisten käytössä on erilaisia tietojenvaihtojärjestelmiä eri tarkoituksiin, mutta ne kaikki ovat merkityksellisiä torjuttaessa ampuma-aseiden ja räjähteiden laitonta kauppaa. Komissio arvioi, miten voidaan parhaiten taata niiden todellinen yhteensopivuus. Tässä tarkoituksessa komissio kiinnittää erityistä huomiota tarpeeseen parantaa poliisin ja tullin välistä yhteistyötä ottaen huomioon 18. marraskuuta 2015 annettuun ampuma-asedirektiivin tarkistusluonnokseen sisältyvän ehdotuksen sellaisen järjestelmän kehittämisestä, joka koskee tietojen vaihtamista EU:n sisällä tapahtuvista ampuma-aseiden siirroista. Yhteentoimivuuden varmistaminen iARMS-, SIS II- ja UMF -järjestelmien välillä Komissio kehottaa jäsenvaltioita neuvoston 8. lokakuuta 2015 antamien päätelmien mukaisesti viemään tiedot etsittävistä ampuma-aseista järjestelmällisesti SIS-järjestelmään ja lisäämään ampuma-aseita koskevien tietojen tallentamista Europolin tietojärjestelmään (EIS) ja mahdollisuuksien mukaan Interpolin iARMS-järjestelmään. Schengenin tietojärjestelmän (SIS) ja Interpolin iARMS-järjestelmän yhteentoimivuus helpottaisi ja tehostaisi suuresti lainvalvontatoimia. Tämä yhteentoimivuus on jo käytännössä muotoutumassa komission ja Interpolin välillä käynnissä olevien toimien välityksellä. Interpol on päivittänyt FIND-ohjelmistoaan kattamaan myös ampuma-aseet ja on etsinyt jäsenvaltioita vapaaehtoisiksi osallistumaan vuoden 2016 alkupuoliskolla toteutettavaan pilottihankkeeseen. Siinä tehdään hakuja samanaikaisesti sekä kansallisista tietokannoista, SIS-järjestelmästä että iARMS-järjestelmästä. Lopulta ampuma-aseen tyypin perusteella voidaan tehdä hakuja molemmissa järjestelmissä ja tehdä vertailuja ampuma-aseiden merkkejä koskevissa taulukoissa. Komissio jatkaa yhteistyötä Europolin, Interpolin ja jäsenvaltioiden kanssa, tarkoituksena varmistaa järjestelmien yhteentoimivuus heinäkuuhun 2016 mennessä. Tätä varten komissio kehottaa jäsenvaltioita osallistumaan pilottihankkeeseen. Samanaikaisesti kaikkien kansallisten lainvalvontaviranomaisten, raja- ja tulliviranomaisten mahdollisuus käyttää järjestelmiä toimivaltansa rajoissa tehostaisi huomattavasti kentällä suoritettavaa operatiivista toimintaa. Olisi käytettävä edelleen hyödyksi mahdollisuutta syöttää samanaikaisesti tietoja useisiin tietokantoihin tai hakea tietoja useista tietokannoista, jotka sisältävät samankaltaisia tai toisiaan täydentäviä tietoja. Ballististen tietojen vaihdon parantaminen Useimmilla ampuma-aseilla on omat yksilölliset ominaisuutensa, ja vaikka ampuma-asetta ei olisikaan jätetty rikospaikalle, luodista, mahdollisen haavan luonteesta ja mahdollisista sen ympärille jääneistä jäämistä voidaan kuitenkin päätellä keskeisiä tietoja. Tällä hetkellä ei ole olemassa EU:n laajuista ballististen tietojen analysointijärjestelmää, eikä keskustietokantaa, johon tällaiset analyysit voitaisiin yhdistää ja jossa niitä voitaisiin vertailla. Toistaiseksi EU:n jäsenvaltiot käyttävät yleisesti kahta eri järjestelmää . Komissio on tukenut tutkimuksen seitsemännen puiteohjelman yhteydessä hanketta (Odyssey-alusta), jonka tavoitteena on ratkaista ongelma, joka liittyy eri puolilta Eurooppaa erillisistä ballistisista järjestelmistä saatujen rikoksia koskevien tietojen ja ballististen tietojen analysointiin. Odyssey-hankkeen tulosten perusteella komission on määrä helpottaa ballististen tietojen vaihtoa sille varatun alustan välityksellä hyödyntäen ballistisen tiedon verkostoa ja muita jäsenvaltioissa käytössä olevia asiaankuuluvia järjestelmiä. iTrace-järjestelmän kattava käyttö Kansainväliseltä yhteisöltä puuttuu tällä hetkellä konkreettisia tietoja siitä, milloin, missä ja miten laillisesti tuotetut tavanomaiset aseet päätyvät laittomille markkinoille ja toimitetaan aseellisissa selkkauksissa toimijoille tai muille niitä laittomasti käyttäville. Tämän vuoksi EU rahoittaa iTrace-hanketta . Siitä saatujen myönteisten tulosten perusteella EU tukee iTrace-ohjelman toista vaihetta, johon kuuluu kenttätutkimusten tehostaminen ja välineen maantieteellisen soveltamisalan laajentaminen. On kuitenkin selvää, että edistys riippuu siitä, vastaavatko valtiot, mukaan lukien kaikki EU:n jäsenvaltiot, jäljittämispyyntöihin. Lisäksi kaikki kansallisten lainvalvontaviranomaisten tekemät havainnot olisi tarkistettava myös iTrace-välineestä. Tässä tarkoituksessa komissio aikoo tarkastella EU:n jäsenvaltioiden osalta sitovien sääntöjen tarpeellisuutta tällä alalla. Komissio tukee tiivistä yhteistyötä Europolin, Interpolin, tärkeimpien iTrace-toimijoiden ja muiden asianomaisten elinten, kuten tulliviranomaisten ja ampuma-aseiden tuonti- ja vientilupaviranomaisten, välillä tavoitteena optimoida operatiivinen yhteistyö, jäljitettävyys ja ampuma-aseiden laittomille markkinoille ohjautumisen estäminen. Europolin analysointijärjestelmän kehittäminen ja ampuma-aseita koskevan Europolin yhteyspisteen täysimääräisen hyödyntämisen varmistaminen Europolin on määrä ottaa vuonna 2016 käyttöön Europolin analysointijärjestelmän (EAS) uusi alusta, tehokas analyyttinen väline, jolla tuetaan jäsenvaltioiden ja kolmansien osapuolten toimittamien tietojen operatiivista ja strategista analyysiä. Se on suunniteltu yhdeksi Europolin keskeisimmistä tietojenkäsittelyjärjestelmistä. Komissio pyrkii varmistamaan tämän välineen nopean ja kattavan täytäntöönpanon avustamalla jäsenvaltioita ja tukemalla täydentäviä toimia, joilla pyritään parantamaan ampuma-aseiden järjestelmällistä seurantaa. Komissio harkitsee, onko tällä alalla tarpeen antaa sitovia sääntöjä, jotta voidaan kehittää Europolin kapasiteettianalyysiä kaikkien jäsenvaltioiden lainvalvontaviranomaisten tukemiseksi.

Europol perusti vuonna 2014 neuvoston pyynnöstä ampuma-aseita koskevan yhteyspisteen. Se antaa käynnissä oleviin tutkimuksiin strategista ja operatiivista tukea. Yhteyspisteen toiminnassa on tällä hetkellä mukana 21 jäsenvaltiota ja kuusi muuta kumppania . Perustamisensa jälkeen ampuma-aseita koskeva yhteyspiste on saanut 3 089 yhteydenottoa noin 625:stä tutkittavana olevasta tapauksesta; näihin kuuluu tietoja 35 000 ampuma-aseesta, 28 700 henkilöstä ja 3 216 epäilyn kohteena olevasta yrityksestä. Tänä vuonna ampuma-aseita koskeva yhteyspiste on saanut 1 750 yhteydenottoa. Komissio kehottaa kaikkia jäsenvaltioita jakamaan tietoa ennakoivasti ja osallistumaan täysimääräisesti ampuma-aseita koskevan yhteyspisteen toimintaan. Euroopan pommitietojärjestelmän (EBDS) käytön maksimointi Komissio on rahoittanut EU:n räjähteitä koskevan toimintasuunnitelman yhteydessä myös Euroopan pommitietojärjestelmän (EBDS) kehittämistä, jota tällä hetkellä hallinnoi Europol. EBDS:ään kuuluvat lähes kaikki jäsenvaltiot sekä Norja ja komissio, ja sen avulla voidaan vaihtaa teknisiä tietoja, jotka koskevat räjähteitä ja CBRN-materiaaleja sekä tapahtumia, suuntauksia ja laitteita. Olisi varmistettava, että jäsenvaltioiden käyttäjillä on täysin toimivat yhteydet ja olisi pyrittävä tehokkaammin yksilöimään kaikki mahdolliset olennaiset käyttäjät ja kouluttamaan heitä. Lisäksi komission on tarkoitus arvioida yhdessä Europolin kanssa, olisiko EBDS:ään sisällytettävä ennakkovaroitustyyppisiä tietoja tai havaitsemisvalmiuksia, ja olisiko järjestelmä kytkettävä yhteen tiettyjen muiden eurooppalaisten tietokantojen kanssa. EBDS:n kautta jaettavien tietojen täydentämiseksi komissio aikoo ehdottaa säännöllisten tilanneselostusten järjestämistä turvallisuusluokitellussa ympäristössä jäsenvaltioille ja Europolille räjähteitä koskevista erityisistä uhka-arvioinneista tiedottamiseksi. Toteutettavat toimet: arvioidaan ampuma-aseiden ja räjähteiden laittoman kaupan torjuntaan liittyviä nykyisiä tietojenvaihtojärjestelmiä tarkoituksena varmistaa niiden tekninen yhteensopivuus; tässä yhteydessä kiinnitetään erityistä huomiota tarpeeseen tehostaa poliisin ja tullin yhteistyötä ja kehitykseen, jota ehdotetaan ampuma-asedirektiivin tarkistusehdotuksessa; varmistetaan nykyisten tietojärjestelmien todellinen yhteentoimivuus, myös iARMS/SIS II:n yhteentoimivuus suhteessa UMF-järjestelmään; laajennetaan iTrace-järjestelmän, Euroopan pommitietojärjestelmän (EBDS) ja Europolin analysointijärjestelmän käyttöä samalla kun varmistetaan Europolin ampuma-aseita koskevan yhteyspisteen täysipainoinen hyödyntäminen; tehostetaan ballistisen tiedon vaihtamista siihen tarkoitetun erityisen alustan kautta. 5.YHTEISTYÖN LUJITTAMINEN KOLMANSIEN MAIDEN KANSSA Kuten Euroopan komission ja unionin ulkoasioiden ja turvallisuuspolitiikan korkean edustajan 18. marraskuuta 2015 antamassa yhteisessä tiedonannossa Euroopan naapuruuspolitiikan tarkistuksesta esitetään, EU aikoo tehostaa naapurimaiden kanssa tehtävää yhteistyötä turvallisuuden alalla, myös ihmiskaupan, pienaseiden ja kevyiden aseiden laittoman kaupan ja huumekaupan torjumiseksi. Ampuma-aseiden ja räjähteiden laiton kauppa ja käyttö olisi järjestelmällisesti sisällytettävä turvallisuusvuoropuheluun keskeisten kumppanimaiden ja järjestöjen kanssa. Näiden vuoropuhelujen olisi myös tarvittaessa johdettava erityisten ampuma-aseita ja mahdollisuuksien mukaan myös räjähteitä koskevien yhteisten toimintasuunnitelmien laatimiseen, joihin osallistuisivat myös EU:n virastot, kuten Europol, Eurojust ja CEPOL, sekä asiaankuuluvat kansainväliset järjestöt, kuten YK ja Interpol. Tietyissä tapauksissa voitaisiin harkita myös EU:n rahoitustukea (esim. takavarikoitujen tai käytöstä poistettujen ampuma-aseiden kohdalla), esimerkiksi vakautta ja rauhaa edistävän välineen, EU:n muiden avustusohjelmien tai YUTP:n talousarvion yhteydessä. Maailmanlaajuisiin, alueellisiin ja kahdenvälisiin yhteistyöohjelmiin olisi tarvittaessa sisällytettävä koulutus ja muut tukitoimenpiteet (mukaan lukien asiaankuuluvien laitteiden ja välineiden toimitus), joilla pyritään vahvistamaan kumppanimaiden ja muiden asiaan liittyvien kolmansien maiden valmiuksia torjua ampuma-aseiden ja räjähteiden laitonta kauppaa ja käyttöä. Operatiivisten toimien tehostaminen ja Kaakkois-Eurooppaa koskevan EU:n toimintasuunnitelman soveltamisalan laajentaminen On sekä EU:n että sen Kaakkois-Euroopassa sijaitsevien kumppaneiden edun mukaista parantaa keskinäistä yhteistyötä sotilaskäyttöön tarkoitettujen aseiden tasoisten aseiden ja räjähteiden aiheuttamia yhteisiä uhkia vastaan. Yhteistyö on kehittynyt edelleen EU:n ja Kaakkois-Euroopan alueen välisen ampuma-aseiden laitonta kauppaa koskevan toimintasuunnitelman (2015–2019) hyväksymisen myötä. Toimintasuunnitelman mukaisia toimia on tehostettava nopeasti, jotta saataisiin edelleen vähennettyä laittomien ampuma-aseiden virtaa EU:hun. Europolin olisi vauhditettava toimintapoliittiseen sykliin kuuluvan, vuoden 2016 operatiivisen toimintasuunnitelman täytäntöönpanoa, erityisesti perustamalla tiedustelujohtoisia yhteisiä operaatioita ja tiivistämällä alueella toimivien yhteyshenkilöiden välistä yhteistyötä sekä ampuma-aseasiantuntijoiden verkostoa. Komissio aikoo järjestää Länsi-Balkanin kumppaneidensa kanssa vuoden 2016 alkupuolella toisen konferenssin, jossa arvioidaan toimintasuunnitelman täytäntöönpanoa ja keskustellaan tulevista toimista, kuten ehdotuksesta laajentaa toimintasuunnitelman soveltamisala koskemaan myös laittomia räjähteitä. Länsi-Balkanin maat panevat täytäntöön kansallisia strategioita, joilla torjutaan laitonta asekauppaa sekä pienaseiden ja kevyiden aseiden leviämistä. Tämän alan edistymistä seurataan myös käytäessä liittymisneuvotteluja luvusta 24 (oikeus, vapaus ja turvallisuus). Vastaavanlaisista aloitteista saatujen kokemusten pohjalta komissio harkitsee yhteistyössä keskeisten kumppanien kanssa ampuma-aseiden takaisinostojärjestelyjen merkitystä alueella. Yhteistyön lujittaminen Lähi-idän ja Pohjois-Afrikan maiden (MENA-alue) kanssa